C 486/4
MT
Il-Ġurnal Uffiċjali tal-Unjoni Ewropea
21.12.2022
2.10.
L-MSMEs bi proposta ta’ valur ta’ negozju fl-ekonomija ċirkolari, fil-klima, fil-bijodiversità, fl-enerġija rinnovabbli u f’temi oħrajn tal-Patt Ekoloġiku Ewropew għandhom inizjattiva inerenti biex jesploraw, jinvestu u jisfruttaw opportunitajiet ta’ negozju ġodda f’dawn l-oqsma.
Għandhom bosta opportunitajiet, eż. fir-rinnovazzjoni tal-bini, fl-ippjanar u l-kostruzzjoni ta’ infrastruttura, fil-produzzjoni industrijali u fil-manutenzjoni ta’ apparat, fl-għoti ta’ servizzi legali u ta’ kontabilità, u fl-iżvilupp ta’ soluzzjonijiet diġitali.
Il-proċess ta’ tranżizzjoni huwa dipendenti ferm mis-soluzzjonijiet intelliġenti tagħhom, iġġenerati mill-esperti li jimpjegaw, li juri l-importanza ta’ edukazzjoni ta’ kwalità għolja u rilevanti, edukazzjoni u taħriġ vokazzjonali (VET) u titjib kostanti tal-ħiliet.
2.11.
L-aktar grupp vulnerabbli ta’ MSMEs, li għandu wkoll l-akbar ħtieġa ta’ informazzjoni huwadak li jemmen li l-Patt Ekoloġiku Ewropew huwa sempliċiment biċċa leġiżlazzjoni addizzjonali li tkompli żżid mal-piżijiet amministrattivi kumulattivi, li tpoġġi lill-mudelli ta’ negozju tal-MSMEs taħt pressjoni, u li tillimita l-profitabbiltà f’xenarju ta’ żamma tal-istatus quo.
Dan jenfasizza l-fatt li l-kategoriji kollha ta’ MSMEs, kemm jekk huma dawk vulnerabbli li waqgħu lura, dawk segwituri jew mexxejja, jeħtieġu appoġġ li huwa differenti u mmirat speċifikament lejhom (2).
2.12.
Barra minn hekk, f’termini ta’ kapaċità u livell ta’ tħejjija, hemm ħafna differenzi bejn l-MSMEs f’termini tan-natura u d-daqs tal-kwistjonijiet klimatiċi u ambjentali, ir-rekwiżiti u l-aspettattivi mmirati lejhom, u l-opportunitajiet li jsiru disponibbli għalihom.
Id-differenzi jinbtu minn diversi fatturi: l-intensità fir-riżorsi naturali tan-negozju, id-daqs tal-intrapriża, il-pożizzjoni tal-intrapriża fil-katini tal-provvista u fl-ekosistemi tan-negozju, il-lokalizzazzjoni tal-intrapriża, it-tipi ta’ klijenti, is-sorsi tal-fatturi ta’ produzzjoni, u s-swieq ġeografiċi tal-intrapriża.
2.13.
Dan jitlob soluzzjonijiet adattati ħafna u politiki u miżuri mmirati sew li jikkunsidraw id-differenzi bejn, ngħidu aħna, intrapriżi ta’ daqs medju fl-industriji tal-manifattura, intrapriżi li joperaw fl-oqsma tal-ospitalità u tal-bejgħ bl-imnut, negozji tal-familja u tradizzjonali, negozji ġodda innovattivi, intrapriżi tal-ekonomiji soċjali, u l-artiġjanat u l-professjonijiet liberi.
2.14.
Minkejja l-ħafna differenzi bejn l-MSMEs, il-ġestjoni b’suċċess tat-tranżizzjoni ekoloġika f’kull intrapriża tibda b'sensibilizzazzjoni xierqa dwar kwistjonijiet u xejriet topiċi u l-għarfien tagħhom, li jippermetti li jiġu identifikati l-punti b’saħħithom, id-dgħufijiet, l-opportunitajiet u r-riskji tal-intrapriża, u li tiġi definita l-pożizzjoni li jixtiequ jieħdu fit-tranżizzjoni ekoloġika.
2.15.
L-aktar sforzi konkreti fil-livell tal-intrapriża huma relatati mal-ippjanar, l-organizzazzjoni u l-monitoraġġ tan-negozju b’mod ġenerali, inkluż il-produzzjoni u l-kummerċ ta’ prodotti u servizzi, it-trasport u l-loġistika, u l-akkwist ta’ enerġija, materja prima u fatturi ta’ produzzjoni oħrajn.
L-aspetti klimatiċi u ambjentali huma wkoll element integrali fl-attivitajiet ta’ innovazzjoni, fl-iżvilupp ta’ ħiliet u fl-involviment tal-ħaddiema kollha, u fil-komunikazzjoni u l-kooperazzjoni mal-partijiet ikkonċernati.
3.
Politiki u miżuri biex jiġu appoġġjati l-MSMEs taħt il-pakkett “lesti għall-mira ta’ 55 %” 3.1.
Bil-għan li jkunu lesti għall-mira ta’ 55 % u kapaċi jiksbu b’suċċess it-tranżizzjoni ekoloġika, l-MSMEs iridu jkunu infurmati sew u ffaċilitati sabiex jifhmu aħjar l-implikazzjonijiet tal-proposti leġiżlattivi ġodda u kumplessi (3).
Dan jitlob informazzjoni u miżuri ta’ sensibilizzazzjoni wesgħin u mmirati, imwettqa b’mod koordinat u komplementari mill-KE u mill-Istati Membri, li f’dan ir-rigward għandhom responsabbiltà kruċjali.
Ir-rwol tal-organizzazzjonijiet kummerċjali u tal-kmamar tal-kummerċ ukoll huwa essenzjali biex jinfurmaw u jappoġġjaw lill-membri tagħhom, ikkumplementati mill-fornituri ta’ edukazzjoni u taħriġ, l-uffiċċji ta’ żvilupp reġjonali, l-organizzazzjonijiet raggruppanti, l-imsieħba soċjali u l-organizzazzjonijiet rilevanti tas-soċjetà ċivili.
3.1.1.
Wara l-invażjoni Russa tal-Ukrajna, il-politiki tal-Patt Ekoloġiku Ewropew issa jinsabu taħt konsultazzjoni miftuħa f’termini ta’ skedi minħabba ċ-ċirkostanzi straordinarji ġodda, u d-dipendenza tal-UE mill-enerġija u l-ikel mir-Russja u mill-Ukranja.
Il-KESE jirrikonoxxi ċ-ċirkostanzi u d-dipendenzi straordinarji, u jqis li l-miri ekoloġiċi ma għandhomx jiġu abbandunati għall-ebda raġuni, madankollu, għandha tingħata flessibilità loġika għal ċertu żmien sakemm tintemm il-kriżi.
(2) (3)
Smit, S.J., SME focus – Long-term strategy for the European industrial future, Dipartiment Tematiku tal-PE għall-Politika Ekonomika, Xjentifika u tal-Kwalità tal-Ħajja, PE 648.776 – April 2020.
Il-pakkett “lesti għall-mira ta’ 55 %” jinkludi firxa wiesgħa ta’ inizjattivi leġiżlattivi, fejn id-deċiżjoni finali hija soġġetta għal negozjati bejn l-istituzzjonijiet.
Sakemm jitlesta dan il-proċess, l-MSMEs jistgħu jsegwu biss parti mill-informazzjoni, u jaffaċċjaw inċertezza dwar il-futur.